钦定古今图书集成/明伦汇编/官常典/第086卷 > 卫昭王爽
## 钦定古今图书集成/明伦汇编/官常典/第086卷 > 卫昭王爽

按《隋书》本传，“爽字师仁，小字明达，高祖异母弟也。周
世，在襁褓中，以太祖军功，封同安郡公。六岁而太祖
崩，为献皇后之所鞠养，由是高祖于诸弟中特宠爱
之。十七为内史上士。高祖执政，拜大将军、秦州总管。
未之官，转授蒲州刺史，进位柱国。及受禅，立为卫王。
寻迁雍州牧，领左右将军。俄迁右领军大将军，权领”
并州总管。岁馀，进位上柱国，转凉州总管。爽美风仪，
有器局，治甚有声。其年，以爽为行军元帅，步骑七万
以备胡，出平凉，无虏而还。明年，大举北伐，又为元帅。
河间王弘、豆卢𪟝、窦荣定、高颎、虞庆则等分道而进俱受爽节度。爽亲率李元节等四将出朔州，遇沙钵
略可汗于白道，接战，大破之，虏获千馀人，驱马牛羊
钜万。沙钵略可汗中重疮而遁。高祖大悦，赐爽真食
梁安县千户。六年，复为元帅，步骑十五万出合川，突
厥遁逃而返。明年，征为纳言，高祖甚重之。未几，爽寝
疾，上使巫者薛荣宗视之，云“鬼神为厉。”爽令左右驱
逐之。居数日，有鬼物来击荣宗，荣宗走下阶而毙。其
夜爽薨，时年二十五。赠太尉、冀州刺史。子集嗣。